**Samtaleguide – når der er bekymring eller viden om, at forældre har en uhensigtsmæssigt brug af rusmidler**

Denne samtaleguide kan bruges som inspiration af pædagoger, lærere, sagsbehandlere og andre, der har kontakt til børn og deres forældre.

**Del 1: Bekymring – men ikke viden om – at der er en uhensigtsmæssigt brug af rusmidler**

**Forberedelse:**

Inden samtalen bør det overvejes:

* Hvem der deltager i mødet (Der bør deltage mindst to. Undgå at stille med en hel hær over for forældrene)
* Hvordan forældrene indkaldes (E-boks er ikke anvendelig)
* Hvad mødtes formål er (Fx at fortælle hvad der giver anledning til bekymring for barnets trivsel, hvad forældrene kan gøre for at støtte barnet, hvor forældrene kan få evt. behandling og støtte til at ændre forbruget af rusmidler mv.)
* Hvor mødet afholdes (Et roligt uforstyrret lokale, uden indblik udefra)
* Hvordan I skal sidde
* Hvem der siger hvad
* Enkel servering

Det er en god idé at lave en skriftlig indkaldelse og fx skrive:

*Vi vil bede jer om at komme til et kort møde, da vi har nogle observationer omkring Lasse/Louise, som vi vil fortælle jer om.*

*Mødet afholdes den xx klokken xx i lokalet ved siden af xx, og varer cirka en god halv time.*

*Det er vigtigt, at I begge kan komme, da det skal handle om, hvordan vi sammen kan støtte Lasse/Louise til en bedre trivsel.*

**Samtalen med forældrene**

På mødet fortæller I om de observationer, der har ført til en bekymring. Husk at I formidler en bekymring – ikke en anklage. Bekymringen kan fx være begrundet i barnets trivsel eller signaler hos forældrene på, at de har et uhensigtsmæssigt forbrug af rusmidler. Sørg for, at forældrene også kan komme med deres viden om og bekymring for barnet.

Hvis den ene forælder udebliver fra samtalen, gennemføres samtalen alligevel. Vær opmærksom på, at det kan ændre formålet med samtalen, hvis det fx kun er den forælder, der ikke har et formodet højt forbrug af rusmidler, der deltager.

Eksempler på formuleringer, der kan bruges til at indlede samtalen:

*”I er sikkert nysgerrige på, hvad det er vi vil fortælle – og måske er I også lidt bekymrede – dette her møde handler om, hvad vi sammen kan gøre i fremtiden for at Lasse/Louise kan trives bedre…”*

*”Vi har set, at Lasse/Louise ikke altid er så glad, som han/hun burde være – at der er noget han/hun ikke altid forstår. Som pædagog/lærer (understreg jeres faglighed) ved vi, at det nogen gange kan skyldes, at børn tænker over noget – ofte noget de ikke altid selv kan sætte ord på….”*

*”Vi har nogle spørgsmål, som vi altid stiller i sådanne situationer – er det okay, hvis vi også stiller jer dem?”*

*”Som lærer/pædagog ved jeg, at der kan være forskellige ting, som børn tænker over – og som voksne ikke altid ser…”*

*”Kan det være, at der er nogen i familien, der er blevet syg – at jeres opmærksomhed at rettet mod denne…? Kan det være, at I måske har fået for travlt på arbejdet – at I måske er blevet for stressede i hverdagen…? Kan det være, at alkohol\* fylder for meget i familien/at nogen er kommet til at drikke for meget\*…? Eller kan det være, at I måske skændes meget eller måske skal skilles…?”*

Alkohol skal nævnes som det næstsidste – aldrig først eller sidst!

Hertil kommer det allersværeste – ti stille og bliv ved med at tie stille, indtil forældrene kommer med et svar.

*\*Spørg evt. ind til hash i stedet for alkohol, men spørg aldrig ind til både alkohol og hash i samme sætning – borgeren kan opleve det som en anklage om, at de er ’stofmisbrugere’.*

Ved at nævne en *palette* af mulige årsager til barnets usikre trivsel, sår du/I et stort frø – og du/I har signaleret, at du/I er opmærksomme på barnet og familien, og at du/I ønsker at tilbyde hjælp, hvis det skulle blive nødvendigt.

Erfaringsmæssigt vil de fleste af de forældre, hvor alkohol/hash faktisk fylder for meget i hverdagen, i første omgang afvise, at dette er et problem i hjemmet. Mange vil dog efter nogle måneders betænkningstid vende tilbage og takke ja til tilbuddet om støtte.

Nedenfor er eksempler på, hvad du/I kan svare – afhængigt af, hvordan forældrene reagerer på din/jeres indledning til samtalen.

Hvis forældrene siger, at de har haft meget at se til, er stressede, skal skilles eller lignende

Hvis forældrene nævner

alkohol/hash som en årsag til uroen i familien

Hvis forældrene siger, at dette her forstår de ikke, da Lasse/Louise er glad derhjemme og trives

Gå med ’modstanden’:

Sig fx:

*”Det lyder godt og dejligt – så må vi se på, hvad vi kan gøre her hos os, for at han/hun får det bedre…det er vores opgave.”*

*”Vi vil så beslutte at vi de næste… 3 uger ’skruer op for varmen’ for jeres barn. Vil det være okay, at vi mødes igen om 3 til 4 uger og ser, hvad vi så har fundet ud af? Jeres opgave som forældre kunne være at være opmærksomme på, hvad der virker godt hjemme hos jer – det er muligt, at vi kan bruge det her. Lasse/Louises trivsel er vigtig for os. ”*

*”Hvornår kan I komme begge to igen? Vil torsdag den xx klokken xx passe jer?”*

Forældrene må ALDRIG gå uden en ny dato, og der må ikke aflyses ved sygdom i personalegruppen.

Vær opmærksom på, at ikke alle er parate til lukke op og snakke direkte om problemet med det samme – man skal være mere parat.

Sig fx:

*”Vi ved, at børn er meget opmærksomme på, hvad der sker, når den voksne forandrer sig med alkoholen/hashen – som den voksne ikke altid selv lægger mærke til… De udvikler en lille ’radar’, som registrer alt… Børn viser ikke altid deres bekymringer til de voksne, da de kan være bange for, at de voksne så forandrer sig endnu mere, bliver endnu mere kede af det eller begynder at skændes mere…”*

*”Der kommer ofte uenigheder i familien, når en kommer til at drikke for meget. Dette påvirker børn voldsomt – bl.a. kan deres koncentrationsevne blive forringet…”*

*”Pårørende til den, der er kommet til at drikke for meget, prøver ofte at hjælpe og bliver nogen gange kontrollerende. Ofte ved de ikke, hvad de skal stille op…”*

***”Hvad tænker I om dette, jeg siger her…?”***

*Hvad tænker I om, at I går hjem og får snakket om dette her – og at vi så mødes snart igen og sammen ser på, hvordan vi alle kan støtte Lasse/Louise?*

*Kan I komme igen på fredag?*

Forældrene må ALDRIG gå uden en ny dato, og der må ikke aflyses ved sygdom i personalegruppen.

Forbered dig på, hvordan du kan tilbyde forældrene hjælp – ring evt. til Greve Rusmiddelcenter på 2136 2277

Udtryk empati:

*”I har en hård og vanskelig periode lige nu – det må være vaskeligt for jer begge. Der er brug for ændringer for jeres barn – hvordan kan vi hjælpe Lasse/Louise bedre igennem dette? Har I nogle ønsker?”*

**Del 2: Hvis du ved, at der er en uhensigtsmæssigt brug af rusmidler i familien**

**Forberedelse:**

Samme overvejelser, som under del 1.

Også i denne situation er det en god idé at lave en skriftlig indkaldelse og fx skrive:

*Vi vil bede jer om at komme til et kort møde, da vi har nogle bekymringer omkring Lasse/Louise, som vi er forpligtede til at fortælle jer om.*

*Mødet afholdes den xx klokken xx i lokalet ved siden af xx, og varer cirka en god halv time.*

*Det er vigtigt, at I begge kan komme, da det skal handle om, hvordan vi sammen kan støtte Lasse/Louise til en bedre trivsel.*

Eksempler på formuleringer, der kan bruges i samtalen:

*”Med det vi har fortalt, er jeg bekymret for Lasse/Louise. Det er svært for mig at sige, men jeg har oplevet dig påvirket/observeret at du har lugtet af alkohol, når du kommer her”.*

*”Lasse/Louise har fortalt, at I skændes meget derhjemme, og at mor var fuld”.*

*”Vi har oplevet, at Lasse/Louise har været ked af det og ikke vil besøge far i weekender, da far drikker (mange) øl”.*

*”Det er vores indtryk, at børnene er pressede af situationen, og at det måske skyldes, at nogen er kommet til at drikke for meget…”.*

*”Er det okay, at jeg stiller et par spørgsmål i den forbindelse? – Hvilken plads har alkohol\* i jeres familie?”*

*”Hvordan forestiller I jer, at Lasse/Louise kan blive mere glad igen?”*

*”Hvilke beslutninger har I taget for at ændre situationen?”*

*”I har en stor udfordring i at forandre Lasses/Louises vilkår – hvordan vil I gribe det an?”*

Hold fokus på forandring og beslutninger, der kan hjælpe barnet – og undgå at moralisere og at fokusere for meget på forældrenes interne problemer og mulige gensidige beskyldninger.

Aftal et nyt møde og indhent evt. hjælp i Greve Rusmiddelcenter på 2136 2277

Overvej om der skal laves en underretning til Familierådgivningen.

*\*Spørg evt. ind til hash i stedet for alkohol, men spørg aldrig ind til både alkohol og hash i samme sætning – borgeren kan opleve det som en anklage om, at de er ’stofmisbrugere’.*

**Del 3: Signaler på rusmiddelproblemer i familien**

Børn og unge reagerer meget forskelligt på svigt eller overgreb i hjemmet. Deres reaktioner afhænger bl.a. af svigtets/overgrebets karakter (vanrøgt, fysiske/psykiske overgreb mv.) og barnets indre og ydre beskyttelsesfaktorer (gode kognitive evner, gode sociale kompetencer, en god relation til den ene forælder eller en lærer mv.). Samtidig er det lettere at få øje på, at et barn bliver vanrøgtet, end at det udsættes for psykiske overgreb.

Det er derfor ikke muligt at lave en facitliste over, hvilke signaler fagprofessionelle skal være opmærksomme på. Og de signaler, barnet viser, kan indikere mange årsager til manglende trivsel og omsorgssvigt – misbrug af alkohol/hash, psykisk sygdom, dødsfald, ubalancer i familien mv. Husk at barnets reaktioner oftest er normale reaktioner på et unormalt pres.

Nogle af de signaler, du kan være opmærksom på – og som du skal koble med observationer af barnet, viden om familien, samtaler med forældrene om dine observationer mv. – er, at barnet fx:

* prøver at gøre alt for at blive accepteret og gøre det rigtige – men ofte ikke kan finde ud af det
* er for tilpasset, for samarbejdende, for ansvarligt
* tilsidesætter eller undertrykker egne behov
* tiltrækker sig negativ opmærksomhed for at få fokus over på sig selv
* er kontaktsøgende og pylret – og kan måske irritere dig, uden at du ved hvorfor
* er mistænksomt og utryg ved forandringer
* har det svært med venner
* fremstår forsømt

Signaler du bl.a. kan være opmærksom på ved familiens samspil:

* forældrene er ustrukturerede, overkontrollerende, lukkede, undskyldende eller opfarende
* barnet er ekstremt opmærksomt på de voksne
* forældrene mangler forståelse for barnets behov
* familien isolerer sig
* uklare roller mellem forældre og børn

Refleksionsspørgsmål du kan stille dig selv eller drøfte med en kollega:

* Hvordan ville de fleste andre børn reagere i denne situation?
* Hvad prøver barnet at stræbe efter/at opnå?
* Hvilke følelser vækker barnet hos mig?